CELEX: E2020P0016
Language: el
Date: 2020-11-18 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Oslo tingrett στις 18 Νοεμβρίου 2020 στην υπόθεση Q κ.λπ. κατά νορβηγικής κυβέρνησης (Υπόθεση E-16/20) 2021/C 113/05

31.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/10
            
         
      Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Oslo tingrett στις 18 Νοεμβρίου 2020 στην υπόθεση Q κ.λπ. κατά νορβηγικής κυβέρνησης
      (Υπόθεση E-16/20)
      (2021/C 113/05)
      Στις 18 Νοεμβρίου 2020, υποβλήθηκε στη γραμματεία του Δικαστηρίου ΕΖΕΣ αίτηση του Oslo tingrett (πρωτοβάθμιο δικαστήριο του Όσλο) με την ίδια ημερομηνία, για την έκδοση συμβουλευτικής γνώμης στην υπόθεση Q κ.λπ. κατά νορβηγικής κυβέρνησης, όσον αφορά τα εξής ερωτήματα:
      
                  1.
               
               
                  Το Δικαστήριο της ΕΕ έχει κρίνει ότι το άρθρο 21 της ΣΛΕΕ και η οδηγία 2004/38/ΕΚ παρέχουν ασφαλώς δικαίωμα διαμονής εντός του κράτους μέλους υποδοχής στον πολύ μικρής ηλικίας ανήλικο υπήκοο άλλου κράτους μέλους ο οποίος πληροί τις προϋποθέσεις του άρθρου 7 παράγραφος 1 στοιχείο β) της οδηγίας αυτής, αλλά «επίσης επιτρέπουν» και στον γονέα που έχει πράγματι την επιμέλεια του υπηκόου αυτού να διαμένει μαζί του στο κράτος μέλος υποδοχής, βλ., για παράδειγμα, απόφαση C-86/12, Alokpa, σκέψη 29. Ταυτόχρονα, το Δικαστήριο της ΕΕ έχει επίσης κρίνει ότι ένας τέτοιος γονέας δεν εμπίπτει στο υποκειμενικό πεδίο εφαρμογής της οδηγίας, όπως ορίζεται στο άρθρο 3 παράγραφος 1, βλ. Alokpa σκέψεις 24-26.
                  Σε περίπτωση όπως η ανωτέρω, μπορεί το δικαίωμα διαμονής του γονέα να βασιστεί μόνο στην οδηγία ή να συναχθεί υπό το πρίσμα της Συμφωνίας ΕΟΧ, ή το εν λόγω δικαίωμα προϋποθέτει την εφαρμογή της οδηγίας σε συνδυασμό με το άρθρο 21 της ΣΛΕΕ ή, ενδεχομένως, τη διασταλτική ερμηνεία της οδηγίας υπό το πρίσμα του άρθρου 21 της ΣΛΕΕ;
               
            
                  2.
               
               
                  Το άρθρο 12 παράγραφος 3 της οδηγίας 2004/38/ΕΚ παρέχει δικαίωμα συνέχισης της διαμονής σε τέκνο υπηκόου χώρας του ΕΟΧ που είναι εγγεγραμμένο σε εγκεκριμένο εκπαιδευτικό ίδρυμα, καθώς και στο πρόσωπο που έχει τη γονική μέριμνα (επιμέλεια) του τέκνου, σε περίπτωση που ο υπήκοος της χώρας του ΕΟΧ αναχωρήσει από αυτήν. Μπορεί το τέκνο που είναι κατιόν μόνο του/της συζύγου του/της υπηκόου του ΕΟΧ, στο οποίο έχει χορηγηθεί δικαίωμα διαμονής μέσω του/της υπηκόου της χώρας του ΕΟΧ ως προσώπου αναφοράς, να αντλήσει το δικαίωμα αυτό μόνο βάσει της οδηγίας ή υπό το πρίσμα της Συμφωνίας ΕΟΧ; Ισχύει το ίδιο και στην περίπτωση που ο/η υπήκοος της χώρας του ΕΟΧ έχει υποβάλει αίτηση διαζυγίου από τον/την γονέα του τέκνου πριν αναχωρήσει από τη χώρα;
               
            
                  3.
               
               
                  Σε περίπτωση καταφατικής απάντησης στο ερώτημα 2, ισχύει το ίδιο και στην περίπτωση που ο γάμος της μητέρας ή του πατέρα του τέκνου συνιστούσε κατάχρηση δικαιώματος κατά την έννοια του άρθρου 35 της οδηγίας 2004/38/ΕΚ, αλλά κατά την αντίληψη του υπηκόου της χώρας του ΕΟΧ και του τέκνου ήταν γνήσιος;